**Kommentarer til budget 2023 og fremskrivning til 2027**

Vi har I bestyrelsens budgetarbejde bestræbt os på at skabe en solid 5 års plan, som sikrer, at vi fortsat kan tilbyde mange ydelser til fornuftige priser, samtidig med at vi investerer det nødvendige i i vedligeholde af klubhus og faciliteter.

Det har også været en prioritet at bevare VSB’s formue på et niveau, som svarer ca. til et års udgifter, således at vi altid har et beredskab at falde tilbage på, skulle behovet for større investeringer pludselig opstå.

I 5 års planen har vi forudsat at vores omkostninger stiger med 3% om året og at vi fra 2025 til 2027 tilpasser vores takster med ligeledes 3% om året, så vi hele tiden følger med inflationen.

Vi beder Generalforsamlingen godkende at vi hæver servicegebyrer og lejeindtægter med henholdsvis 6.5% og 10% for året 2023.

I 2024 har vi bygget en stigning i kontingenter ind på ca. 14% og lejeindtægter på ca. 6%, hvilket vi også beder Generalforsamlingen godkende.

De planlagte stigninger i VSB’s takster fremgår af det medsendte takstblad dækkende perioden fra 2022 to 2024.

**Investeringer i 2023**

Vi har bygget en række nødvendige investeringer ind i budgettet for 2023. De omfatter udgifter til maling af klubhus, trafikregulering på havnen, delvis renovering af kranpladsen, lovliggørelse af elinstallationer på havnen og etablering af en ny miljøstation. Vi har også på anmodning af Fiskeklubben og Sejlerskolen medtaget indkøb af en Dory med påhængsmotor. Disse investeringer fremgår af den medsendte oversigt under ”Ikke hensatte investeringer”.

I forhold til 2022 har vi reduceret vores udgifter til Administration med 16.000 kr., Nyanlæg under Havneudvalget med 10.000 kr. og Drift af Klubhus med 30.000 kr.

Med ovennævnte investeringer vil vores driftsudgifter samlet set stige med ca. 96.000 kr.

Vi vil også gøre brug af den hensættelse på 157.500 kr. som vi har stående til etablering af ny Kranplads.

Effekten af drift og investeringer, samt afdrag på vores DLR lån, vil medføre en reduktion af vores kontante formue på 210.000 kr.

Resultat før afskrivninger og finansielle poster viser et underskud på 5.000 kr.

**Fremskrivning 2024 til 2027**

For fremskrivningen til 2024 forudsætter vi yderligere investeringer på 200.000 kr. som fortrinsvis vil gå til vedligehold at klubhus og færdiggørelse af renoveringen af kranpladsen. I de følgende år 2025 til 2027, forudsætter vi et investeringsbehov på 100.000 kr. årligt som ikke er specificeret for nuværende.

Med de nævnte forudsætninger for inflation og takststigninger vil vi se, at formuen igen vil vokse i årene 2026 og 2027, og på intet tidspunkt i perioden 2023 til 2027 kommer under 600.000 kr.